Document ID: 32014R0722

REGOLAMENT TAL-KUNSILL (UE) Nru 722/2014
tal-24 ta' Ġunju 2014
li jemenda r-Regolament (UE) Nru 1387/2013 li jissospendi d-dazji awtonomi tat-Tariffa Doganali Komuni fuq ċerti prodotti agrikoli u industrijali
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 31 tiegħu,
Wara li kkunsidra l-proposta mill-Kummissjoni Ewropea,
Billi:
(1)
Huwa fl-interess tal-Unjoni li tissospendi għalkollox id-dazji awtonomi tat-Tariffa Doganali Komuni fuq 100 prodott li bħalissa mhumiex elenkati fl-Anness I għar-Regolament tal-Kunsill (UE) Nru 1387/2013 (1). Dawk il-prodotti għandhom, għaldaqstant, jiddaħħlu f'dak l-Anness.
(2)
Ma għadux fl-interess tal-Unjoni li tinżamm is-sospensjoni tad-dazji awtonomi tat-Tariffa Doganali Komuni fuq sebgħa mill-prodotti li bħalissa huma elenkati fl-Anness I għar-Regolament (UE) Nru 1387/2013. Dawn il-prodotti għandhom, għaldaqstant, jitħassru minn dak l-Anness.
(3)
Jeħtieġ li jiġu mmodifikati d-deskrizzjonijiet tal-prodott għal 76 sospensjoni inklużi fl-Anness I għar-Regolament (UE) Nru 1387/2013 sabiex jiġu kkunsidrati l-iżviluppi tekniċi tal-prodott, ix-xejriet ekonomiċi fis-suq jew biex jitwettqu adattamenti lingwistiċi. Barra minn hekk, il-kodiċijiet TARIC għal erba' prodotti addizzjonali għandhom jiġu emendati. Barra dan, għal tliet prodotti addizzjonali, hija meħtieġa klassifikazzjoni multipla. Is-sospensjonijiet li fir-rigward tagħhom jeħtieġ li jsiru modifiki għandhom jitħassru mil-lista ta' sospensjonijiet fl-Anness I għar-Regolament (UE) Nru 1387/2013, u s-sospensjonijiet modifikati għandhom jiddaħħlu mill-ġdid f'dik il-lista.
(4)
Għal erba' prodotti huwa neċessarju, fl-interess tal-Unjoni li tiġi emendata d-data għar-reviżjoni obbligatorja tagħhom sabiex l-importazzjonijiet eżentati mid-dazju jkunu jistgħu jsiru wara dik id-data. Dawn il-prodotti ġew riveduti u ngħatawlhom dati riveduti għar-reviżjoni obbligatorja tagħhom li jmiss. Għaldaqstant, dawn għandhom jitneħħew mil-lista ta' sospensjonijiet fl-Anness I għar-Regolament (UE) Nru 1387/2013 u, wara l-modifiki meħtieġa, jiġu introdotti mill-ġdid f'dik il-lista.
(5)
Huwa meħtieġ li jiġu riorganizzati erba' prodotti li jaqgħu taħt erba' tipi differenti ta' deskrizzjonijiet tal-prodott. Dawn l-erba' prodotti għandhom issa jaqgħu taħt żewġ deskrizzjonijiet tal-prodott. Barra minn hekk, il-klassifikazzjoni doppja attwali tal-erba' sospensjonijiet li jirrigwardaw dawk l-erba' prodotti saret superfluwa u għandha għalhekk tiġi emendata. Dawk is-sospensjonijiet għandhom għalhekk jitħassru mil-lista ta' sospensjonijiet fl-Anness I għar-Regolament (UE) Nru 1387/2013, u s-sospensjonijiet modifikati għandhom jiddaħħlu mill-ġdid f'dik il-lista.
(6)
Bil-għan li jiġi żgurat b'mod adegwat il-benefiċċju tas-sospensjoni rigward il-kapaċità kompetittiva tal-intrapriżi kkonċernati minn prodotti bil-kodiċi TARIC 4408393010, is-sospensjoni marbuta ma' dawk il-prodotti għandha tapplika mill-1 ta' Jannar 2014.
(7)
Fl-interess taċ-ċarezza, l-entrati modifikati għandhom jiġu mmarkati b'asterisk.
(8)
L-Anness II għar-Regolament (UE) Nru 1387/2013 għandu jkun ikkompletat b'unitajiet supplimentari għal uħud mill-prodotti ġodda li għalihom huma mogħtija sospensjonijiet, sabiex ikun possibbli monitoraġġ statistiku xieraq. Għal raġunijiet ta' konsistenza, l-unitajiet supplimentari assenjati lill-prodotti mħassra mill-Anness I għar-Regolament (UE) Nru 1387/2013 għandhom jiġu mħassra wkoll mill-Anness II ta' dak ir-Regolament.
(9)
Għaldaqstant, ir-Regolament (UE) Nru 1387/2013 għandu jiġi emendat skont dan.
(10)
Peress li l-emendi skont dan ir-Regolament iridu jsiru effettivi mill-1 ta' Lulju 2014, dan ir-Regolament għandu japplika minn dik id-data u jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea,
ADOTTA DAN IR-REGOLAMENT:
Artikolu 1
It-tabella fl-Anness I għar-Regolament (UE) Nru 1387/2013 hija emendata kif ġej:
(1)
bejn it-titolu u t-tabella, tiddaħħal in-nota li ġejja:
“(*)
Sospensjoni li tirrigwarda prodott f'dan l-Anness fir-rigward ta' liema l-kodiċi tan-NM jew tat-TARIC jew id-deskrizzjoni tal-prodott jew id-data mandatorja tar-rieżami ġiet emendata mir-Regolament tal-Kunsill (UE) Nru 722/2014 tal-24 ta' Ġunju 2014 li jemenda r-Regolament (UE) Nru 1387/2013 li jissospendi d-dazji awtonomi tat-Tariffa Doganali Komuni fuq ċerti prodotti agrikoli u industrijali (ĠU L 192, 1.7.2014, p. 9)”;
(2)
ir-ringieli għall-prodotti elenkati fl-Anness I għal dan ir-Regolament jiddaħħlu skont l-ordni tal-kodiċi tan-NM indikati fl-ewwel kolonna tat-tabella fl-Anness I għar-Regolament (UE) Nru 1387/2013;
(3)
qed jitħassru r-ringieli għall-prodotti li l-kodiċijiet tan-NM u tat-TARIC tagħhom jidhru fl-Anness II ta' dan ir-Regolament.
Artikolu 2
L-Anness II għar-Regolament (UE) Nru 1387/2013 huwa emendat kif ġej:
(1)
qed jiżdiedu r-ringieli għall-unitajiet supplimentari li l-kodiċijiet tan-NM u tat-TARIC tagħhom jidhru fl-Anness III ta' dan ir-Regolament;
(2)
qed jitħassru r-ringieli għall-unitajiet supplimentari li l-kodiċijiet tan-NM u tat-TARIC tagħhom jidhru fl-Anness IV ta' dan ir-Regolament.
Artikolu 3
Dan ir-Regolament jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Huwa japplika mill-1 ta' Lulju 2014.
Madankollu, għall-prodotti bil-kodiċi TARIC 4408393010, dan għandu japplika mill-1 ta' Jannar 2014.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, l-24 ta' Ġunju 2014.

Labels: 3
1
15
6